ທ່ານໂອບາມາ ເວົ້າເຖິງໄຟປ່າ ໃນຄຳປາໄສ ປະຈຳສັບປະດາ (ວີດີໂອ)
ປະທານາທິບໍດີ ໂອບາມາ ກ່າວວ່າ ຈະນຳໃຊ້ທຸກຊັບພະຍາກອນທີ່ມີຢູ່ ເພື່ອຄວບຄຸມໄຟປ່າ ທີ່ລັດໂຄໂລຣາໂດ
ປະທານາທິບໍດີສະຫະລັດ ທ່ານບາຣັກ ໂອບາມາ ກ່າວວ່າ ການດຳເນີນຄວາມພະຍາຍາມ ເພື່ອຄວບຄຸມໄຟປ່າໃນເຂດໜ້າຜາ Waldo Canyon ຢູ່ລັດໂຄໂລຣາໂດນັ້ນໄດ້ຍັງຜົນໃຫ້ ມີການປະສານງານກັນແບບທີ່ບໍ່ເຄີຍມີມາກ່ອນລະຫວ່າງ ພວກເຈົ້າໜ້າທີ່ລັດຖະບານກາງ ເຈົ້າໜ້າທີ່ລັດ ແລະປະຊາຄົມໃນເຂດທ້ອງຖິ່ນ ປະທານາທິບໍດີໂອບາມາກ່າວໃນຄຳປາໄສປະຈຳສັບປະດາຂອງທ່ານໃນວັນເສົາມື້ນີ້ວ່າທ່ານ ຈະສືບຕໍ່ດຳເນີນການເພື່ອໃຫ້ເປັນທີ່ແນ່ນອນວ່າ ທຸກໆຊັບພະກອນຂອງລັດຖະບານກາງ ທີ່ມີຢູ່ ແມ່ນຈະຖືກນຳມາໃຊ້ໃນການດັບໄຟປ່ານີ້ ປະທານາທິບໍດີໂອບາມາໄດ້ກ່າວຂອບອົກຂອບໃຈພວກດັບໄຟ ກ່ຽວກັບຄວາມກ້າຫານ ແລະຄວາມມີລະບຽບຂອງພວກເຂົາເຈົ້າ ໃນຄຳປາໄສຕອບ ຂອງພັກຣີພັບບລີກັນ ປະຈຳສັບປະດານັ້ນ ສະມາຊິກສະພາສູງ John Barrasso ຈາກລັດ Wyoming ກ່າວວ່າ ແຜນປະກັນໄພສຸຂະພາບຂອງປະທານາທິບໍດີ ໂອບາມາ ຈະບໍ່ເຮັດໃຫ້ຄ່າປິ່ນປົວພະຍາບານໃນສະຫະລັດ ຖືກລົງແຕ່ປະການໃດ ສະມາຊິກສະພາສູງ Barrasso ທີ່ເປັນທ່ານໝໍນັ້ນ ກ່າວໃນວັນເສົາມື້ນີ້ວ່າ ກົດໝາຍປະ ກັນໄພສຸຂະພາບໃໝ່ ກໍເທົ່າກັບເປັນການເກັບພາສີໃໝ່ ຊຶ່ງຈະຊຸກຍູ້ໃຫ້ພະແນກເກັບພາ ສີຂອງສະຫະລັດຈ້າງເຈົ້າໜ້າທີ່ຕື່ມອີກເພື່ອໃຫ້ເປັນທີ່ແນ່ໃຈວ່າຊາວອາເມຣິກັນໄດ້ພາກັນ ຊື້ປະກັນໄພສຸຂະພາບ ທ່ານເວົ້າວ່າ ກົດໝາຍໃໝ່ສະບັບນີ້ບໍ່ໄດ້ແກ້ໄຂບັນຫາການຂາດ ແຄນນາງພະຍາບານແລະທ່ານໝໍແຕ່ປະການໃດເລີຍ